bluuebunny/crossref_metadata_2025 huggingface dataset:
Monitoring wine maturation with alternative chemical analytical methods
Authors: Μπασαλέκου Μαριάνθη
Published: September 2021

Η ωρίμανση του οίνου είναι μια πολύπλοκη διαδικασία που περιλαμβάνει πολυάριθμες χημικές αντιδράσεις οι οποίες τελικά επηρεάζουν την ποιότητά του. Οι αντιδράσεις αυτές σχετίζονται άμεσα με τον τύπο του μέσου που έρχεται σε επαφή με τον οίνο, αλλά και με τη διάρκεια της ωρίμανσης. Καθώς δεν υπάρχει κάποια χημική ανάλυση που να παρέχει απαντήσεις σχετικά με τον βέλτιστο χρόνο ωρίμανσης, η απόφαση αυτή βασίζεται κυρίως στο βαθμό αύξησης της στυπτικότητας του οίνου, ενώ η διάρκεια ωρίμανσης, το είδος και τα χαρακτηριστικά του περιέκτη ωρίμανσης σε πολλές χώρες ρυθμίζεται από τη νομοθεσία. Ο σκοπός αυτής της διατριβής ήταν να αξιολογηθεί η πιθανότητα χρήσης της φασματοσκοπίας υπερύθρου με μετασχηματισμό Fourier (FT-IR) στον έλεγχο αυθεντικότητας οίνων ανάλογα με το είδος του περιέκτη και το χρόνου ωρίμανσης, και παράλληλα να γίνει περισσότερο κατανοητός ο τρόπος με τον οποίο το είδος του περιέκτη επηρεάζει την αίσθηση στυπτικότητας. H φασματοσκοπία υπερύθρου με μετασχηματισμό Fourier έχει αποδείξει ότι αποτελεί σημαντικό εργαλείο σε μελέτες κατηγοριοποίησης, ενώ επίσης είναι απλή και οικονομική μέθοδος, γεγονός που την καθιστά πολύ ελκυστική για χρήση στην ανάλυση του οίνου. Στην παρούσα μελέτη, η FT-IR χρησιμοποιήθηκε για τη δημιουργία μοντέλων υπολογισμού με τα οποία θα μπορούσαν να προβλεφθούν σημαντικές παράμετροί του οίνου, όπως η συγκέντρωση ελλαγιταννινών ή η χημική του ηλικία. Σχετικά με την στυπτικότητα, αναπτύχθηκε ένα χρήσιμο εργαλείο το οποίο συνδέει την αίσθηση αυτή με τους διάφορους τύπους μονομερών που απαρτίζουν τις ταννικές αλυσίδες, ενώ ο μέσος Βαθμός Πολυμερισμού (mDP) λευκών οίνων υπολογίστηκε για πρώτη φορά. Συμπερασματικά, η FT-IR μπορεί να είναι ένα πολύτιμο εργαλείο καθώς μπορεί να παρακολουθήσει την εξέλιξη του οίνου κατά την ωρίμανση με έναν πιο ολοκληρωμένο τρόπο.
Καθορισμός της ιδιοστροφορμής και της ομοτιμίας του μποζονίου Higgs στο κανάλι διάσπασης WW* -> eνμν με τον ανιχνευτή ATLAS
Authors: Καραστάθης Νικόλαος
Published: September 2021

Μέχρι στιγµής το Καθιερωµένο Πρότυπο είναι η πιο επιτυχηµένη ϑεωρία που περιγράφει την γνώσηµας πάνω στη Σωµατιδιακή Φυσική. Τα στοιχειώδη σωµατίδια, που είναι τα ϐασικά συστατικά τουσύµπαντος, καθώς και οι αλληλεπιδράσεις τους διαµέσω των στοιχειωδών δυνάµεων, εξηγούνταιµε κοµψό και συνοπτικό τρόπο. Το τελευταίο κοµµάτι που προβλέπεται από το ΚαθιερωµένοΠρότυπο, είναι το µποζόνιο Higgs, το οποίο και απεικονίζεται σαν το Ϊερό ∆ισκοπότηρο¨ της Σωµατιδιακής Φυσικής, εξαιτίας της άκαρπης πειραµατικής προσπαθειας εύρεσης του, προσπάθεια που διαρκεί τις τελευταίες πέντε δεκαετίες. Στον Μεγάλο Αδρονικό Επιταχυντή (LHC) µε τη συνεργασία χιλιάδων επιστηµόνων και ερευνητών από διαφορετικά πεδία εξειδίκευσης, µια σηµαντική ανακάλυψη πραγµατοποιήθηκε στην πρώτη περίοδο λήψης δεδοµένων από τον νέο επιταχυντή και τους ανιχνευτές που ϕιλοξενεί : ένα νέο σωµατίδιο ϐρέθηκε κατά τη διάρκεια των ερευνών για το προβλεπόµενο µποζόνιο Higgs του Καθιερωµένου προτύπου. Ακολούθησαν µετρήσεις ακριβείας για τον προσδιορισµό της µάζας αυτού του νέου σωµατιδίου µε το ελάχιστο δυνατό σφάλµα. Αυτή η διδακτορική διατριβή επικεντρώνεται στο κανάλι διάσπασης H → WW∗ → `ν`ν και χρησιµοποιεί δεδοµένα που συλλέχθηκαν από τον ανιχνευτή ATLAS το 2012 στα 8 TeV ενέργεια κέντρου µάζας. Το κανάλι αυτό αποτελεί ένα από τα κανάλια τα οποία ανακάλυψαν στα δεδοµένα τους το νέο αυτό σωµατίδιο, µε περίσσεια δεδοµένων της τάξης των 6.1 τυπικών αποκλίσεων πάνω από την υπόθεση υποβάθρου µόνο, ενώ αναµένονταν 5.8 τυπικές αποκλίσεις. Η ανακάλυψη ενός νέου σωµατιδίου το οποίο είναι συµβατό µε το σωµατίδιο Higgs δεν είναι αρκετή ώστε να επικυρώσει ότι όντως ϐρέθηκε το πολυ-αναζητούµενο µποζόνιο. Γι΄ αυτόν τον λόγο, επιπλέον µελέτες πραγµατοποιήθηκαν για να καθοριστούν οι ιδιότητες του νέου σωµατιδίου.Ο καθορισµός των ιδιοτήτων της ιδιοστροφορµής και της οµοτιµίας του νέου αυτού σωµατιδίου απότα δεδοµένα του ανιχνευτή ATLAS είναι ο κύριος σκοπός αυτής της διατριβής. Τα αποτελέσµαταδείχνουν ότι η ιδιοστροφορµή του σωµατιδίου ϐρέθηκε να είναι σίγουρα µηδέν, συµβαντή µε τιςπροβλέψεις του µοντέλου. Οµοίως, µόνο µικρές αποκλίσεις από τις προβλέψεις του ΚαθιερωµένουΠροτύπου παρατηρούνται στην µελέτη της οµοτιµίας, αλλά είναι απόλυτα συµβατές µε το µοντέλοµέσα στα όρια της αβεβαιότητας. Η πιθανότητα το νέο σωµατίδιο να είναι µίξη ιδιοκαταστάσεωντου τελεστή της οµοτιµίας µελετήθηκε επίσης κι από τα δεδοµένα µέχρι τώρα, η πιθανότητα αυτήδε µπορεί να αποκλειστεί πλήρως. Αυτά είναι συναρπαστικά νέα για την δεύτερη περίοδο λήψηςδεδοµένων στον LHC.
Ο ρήτορας και η πόλη του
Authors: Μαλάμου Μυρτώ-Μαρία
Published: September 2021

Η παρούσα διατριβή έχει ως αντικείμενο τα πέντε κείμενα για τη Σμύρνη (17-21 Keil) του Αίλιου Αριστείδη. Το πρώτο κείμενο, ο Σμυρναϊκὸς Πολιτικός, αποτελεί ένα εγκώμιο της Σμύρνης όπου και εκφωνείται περίπου το 157 μ.Χ. Είκοσι χρόνια μετά, ένας σεισμός, ένα απρόοπτο δηλαδή συμβάν, ισοπεδώνει τη Σμύρνη. Το γεγονός αυτό υπαγορεύει στον Αριστείδη τα επόμενα τέσσερα κείμενα: τη Μονωδία, έναν θρήνο για την καταστροφή, την Ἐπιστολή, μία έκκληση για βοήθεια προς τους Αυτοκράτορες Μάρκο Αυρήλιο και Κόμοδο, την Παλινωδία, αναίρεση του προηγούμενου θρήνου, και τον Σμυρναϊκό Προσφωνητικό, ένα τελικό εγκώμιο της αναγεννημένης πόλης. Πρόκειται, λοιπόν, για μία μοναδική ενότητα κειμένων στην αρχαία ελληνική γραμματεία, καθώς έχουμε ένα αρχικό εγκώμιο μιας πόλης που ύστερα αναθεωρείται, μετασχηματίζεται σε θρήνο και τελικά ξανά σε εγκώμιο. Η διατριβή διαρθρώνεται σε πέντε μέρη. Το εισαγωγικό κεφάλαιο τοποθετεί τον Αριστείδη στο ιστορικό και πολιτισμικό περιβάλλον της Δεύτερης Σοφιστικής, όπου έζησε και δημιούργησε. Στο πρώτο κεφάλαιο παρουσιάζονται οι απαρχές των εγκωμίων πόλεων και αναζητούνται οι πιθανές επιδράσεις που ασκήθηκαν στον Αριστείδη. Στο δεύτερο κεφάλαιο εξετάζονται τα δύο εκτενή εγκωμιαστικά κείμενα για την Αθήνα (Παναθηναϊκός) και τη Ρώμη (Εἰς Ρώμην) ως οι μεγαλύτερες δομές από τις οποίες απορρέουν ορισμένες βασικές αρχές σύνθεσης που απαντούν και στους Σμυρναϊκούς. Το τρίτο κεφάλαιο αφιερώνεται στους πέντε Σμυρναϊκούς λόγους, σε ειδικότερα θέματα σχετικά με τη σύνθεση και τις συνθήκες εκφώνησής τους καθώς και στους βασικούς θεματικούς άξονες που προκύπτουν. Το τέταρτο κεφάλαιο περιέχει την απόδοση των πέντε κειμένων στη νεοελληνική γλώσσα, καθώς και ερμηνευτικό σχολιασμό.
Μελέτη ενδοδιαφυγής τύπου ΙΙ μετά από ενδαγγειακή αποκατάσταση ανευρυσμάτων κοιλιακής αορτής
Authors: Δαστερίδου Θεοδώρα
Published: September 2021

Εισαγωγή: Η ενδαγγειακή αποκατάσταση των ανευρυσμάτων κοιλιακής αορτής (EVAR) αποτελεί την πρώτη επεμβατική μέθοδο αντιμετώπισης της νόσου σήμερα καθώς προσφέρει αντιμετώπιση του προβλήματος με μικρή περιεπεμβατική θνητότητα και νοσηρότητα. Αχίλλειος πτέρνα της μεθόδου αποτελεί το φαινόμενο της ενδοδιαφυγής, λόγος για τον οποίο απαιτείται παρακολούθηση του ασθενή δια βίου. Από τους 4 βασικούς τύπους της ενδοδιαφυγής, ο τύπος ΙΙ είναι εκείνος που δεν μπορεί να επηρεαστεί από το χρήστη ούτε μέχρι στιγμής υπάρχει τρόπος για να προβλεφθεί. Σκοπός: Ο σκοπός της μελέτης αυτής ήταν η δημιουργία ενός μοντέλου πρόβλεψης της ενδοδιαφυγής τύπου ΙΙ. Μεθοδολογία: Σχεδιάστηκε μία προοπτική κλινική μελέτη. Όλοι οι ασθενείς που υπεβλήθησαν σε ενδαγγειακή αποκατάσταση ανευρύσματος υπονεφρικής κοιλιακής αορτής κατά τη διάρκεια 12 μηνών συμπεριλήφθησαν στη μελέτη. Στους ασθενείς καταγράφηκαν δημογραφικά και κλινικά στοιχεία, και στοιχεία που αφορούσαν το ανεύρυσμα καθώς και την ενδαγγειακή θεραπεία που εφαρμόστηκε. Καθένα από τα στοιχεία αυτά ελέγχθηκε ως πιθανός προδιαθεσικός παράγοντας για την εμφάνιση ενδοδιαφυγής τύπου ΙΙ. Τα στοιχεία εκείνα που βρέθηκαν να εμφανίζουν στατιστικά σημαντική σχέση με το αποτέλεσμα μπήκαν σε ένα μοντέλο πολυπαραγοντικής ανάλυσης ώστε να παραμείνουν εκείνα τα οποία είχαν στατιστικά σημαντική συσχέτιση με την ενδοδιαφυγή τύπου ΙΙ. Αποτελέσματα: Συνολικά μελετήθηκαν 73 διαδοχικοί ασθενείς με ανεύρυσμα κοιλιακής αορτής που υποβλήθηκαν σε ενδαγγειακή αποκατάσταση του ανευρύσματος. Από αυτούς 3 εμφάνισαν μετεγχειρητικά ενδοδιαφυγή τύπου Ι και εξαιρέθηκαν από τη μελέτη. Από τους 70 ασθενείς οι 53 δεν εμφάνισαν μετεγχειρητικά ενδοδιαφυγή τύπου ΙΙ (Ομάδα μη ενδοδιαφυγής), ενώ οι 17 εμφάνισαν (Ομάδα ενδοδιαφυγής). Από το σύνολο των παραγόντων που μελετήθηκαν, μετά και την πολυπαραγοντική ανάλυση παρέμειναν 3 οι οποίοι φάνηκαν να συσχετίζονται στατιστικά με την εμφάνιση τύπου ΙΙ ενδοδιαφυγής: η χρόνια λήψη αντιπηκτικής θεραπείας, ο αριθμός των βατών οσφυικών αρτηριών και ο σκελετός του μοσχεύματος από νιτινόλη στην προεγχειρητική αξονική τομογραφία. Με βάση την πολυπαραγοντική ανάλυση δημιουργήθηκε ένα σύστημα βαθμολόγησης ρίσκου / κινδύνου για την πρόβλεψη ενδοδιαφυγής τύπου II (ABS score Anticoagulants Branch Skeleton). Βάση αυτού, κάθε μία από τις παραμέτρους βαθμολογείται ως εξής: Χρόνια χρήση αντιπηκτικών: 4 βαθμοί. Ύπαρξη βατών αορτικών κλάδων σε προεγχειρητική αξονική τομογραφία: 1 βαθμός / κάθε αρτηρία. Υλικό κατασκευής μεταλλικού νάρθηκα (Nitinol) του μοσχεύματος: 5 βαθμοί. Το μοντέλο αυτό εμφάνισε ευαισθησία 88%, ειδικότητα 62%, θετική διαγνωστική αξία 43% και αρνητική προγνωστική αξία 94%, με συνολική ακρίβεια 61%. Συμπεράσματα: Δημιουργήθηκε ένα μοντέλο πρόβλεψης εμφάνισης ενδοδιαφυγής τύπου ΙΙ μετά από ενδαγγειακή αποκατάσταση υπονεφρικού ανευρύσματος κοιλιακής αορτής. Απαιτούνται μελέτες για την επικύρωση του μοντέλου προκειμένου να αποκτήσει κλινική σημασία.
Efficient management for geospatial and temporal data using ontology-based data access techniques
Authors: Μπερέτα Κωνσταντίνα
Published: September 2021

Στα πλαίσια αυτής της διδακτορικής διατριβής, προτείνουμε μια λύση βασισμένη στην ανάκτηση πληροφορίας με χρήση οντολογιών και αντιστοιχίσεων για την επερώτηση δεδομένων πάνω από γεωχωρικές σχεσιακές βάσεις δεδομένων. Επεκτείνουμε τεχνικές επανεγγραφής GeoSPARQL ερωτημάτων σε SQL  ώστε η αποτίμηση των επερωτήσεων να γίνεται εξολοκλήρου στο γεωχωρικό σύστημα διαχείρισης βάσεων δεδομένων. Επίσης, εισαγάγουμε επιπλέον λειτουργικότητα στη χρονική συνιστώσα του μοντέλου δεδομένων stRDF και της γλώσσας επερωτήσεων stSPARQL, προκειμένου να διευκολυνθεί η υποστήριξη χρονικών τελεστών σε συστήματα OBDA. Στη συνέχεια, επεκτείνουμε τις παραπάνω μεθόδους με την υποστήριξη διαφορετικών πηγών δεδομένων πέρα από σχεσιακές βάσεις και παρουσιάζουμε μια OBDA προσέγγιση που επιτρέπει τη δημιουργία εικονικών RDF γράφων πάνω από δεδομένα που βρίσκονται διαθέσιμα στο διαδίκτυο σε διάφορες μορφές (πχ. HTML πίνακες, web διεπαφές), με χρήση οντολογιών και αντιστοιχίσεων.  Συγκρίναμε την απόδοση του συστήματός μας με ένα σχετικό σύστημα και τα αποτελέσματα έδειξαν ότι πέραν του ότι το σύστημά μας παρέχει μεγαλύτερη λειτουργικότητα (πχ. υποστηρίζει περισσότερα είδη πηγών δεδομένων, περιλαμβάνει απλούστερες διαδικασίες) και εξασφαλίζει καλύτερη απόδοση. Τέλος, παρουσιάζουμε την εφαρμογή των μεθόδων και συστημάτων που περιγράφονται στη διατριβή σε πραγματικά σενάρια χρήσης.
Μετασχηματιστική ηγεσία, επαγγελματική ικανοποίηση και οργανωσιακή αφοσίωση
Authors: Λουκέρη Παρασκευή-Ιωάννα
Published: September 2021

Σκοπός της παρούσας έρευνας είναι η διερεύνηση της επαγγελματικής ικανοποίησης και της οργανωσιακής αφοσίωσης των Διευθυντών σχολικών μονάδων Πρωτοβάθμιας Εκπαίδευσης σε συσχέτιση με το μετασχηματιστικό στυλ ηγεσίας που οι ίδιοι υιοθετούν. Στην έρευνα συμμετείχαν 285 Διευθυντές σχολικών μονάδων Πρωτοβάθμιας Εκπαίδευσης από τις εκπαιδευτικές περιφέρειες της Ελλάδας. Οι συμμετέχοντες κλήθηκαν να συμπληρώσουν φόρμα ηλεκτρονικού ερωτηματολογίου, το οποίο συνίσταται από 4 μέρη. Το πρώτο μέρος εμπεριέχει ερωτήσεις δημογραφικού ενδιαφέροντος, όπως η ηλικία, το φύλο, οι σπουδές, η εκπαιδευτική περιφέρεια που υπηρετεί ο κάθε Διευθυντής, τα χρόνια εκπαιδευτικής προϋπηρεσίας και τα χρόνια προϋπηρεσίας ως Διευθυντής σχολικής μονάδας. Το δεύτερο μέρος του ερωτηματολογίου εστιάζεται σε ερωτήσεις που διερευνούν την επαγγελματική ικανοποίηση, αξιοποιώντας το εργαλείο Job Satisfaction Survey του Spector (1985). Το τρίτο μέρος του ερωτηματολογίου διερευνά την οργανωσιακή αφοσίωση με την αξιοποίηση ερωτήσεων από το εργαλείο Organizational Commitment Questionnaire (OCQ) των Mowday, Steers & Porter (1979). Τέλος, το τέταρτο μέρος του ερωτηματολογίου εμπεριέχει ερωτήσεις που εστιάζονται στη διερεύνηση του είδους της ηγεσίας, σύμφωνα με το ερωτηματολόγιο. The nature of leadershipτων Leithwood, Jantzi & Steinbach (1999). Τα αποτελέσματα της έρευνας έδειξαν ότι υπάρχει χαμηλό επίπεδο επαγγελματικής ικανοποίησης των Διευθυντών των σχολικών μονάδων της Πρωτοβάθμιας Εκπαίδευσης αναφορικά με το επίπεδο του μισθού τους, τις προοπτικές επαγγελματικής εξέλιξης στον εκπαιδευτικό κλάδο και τον φόρτο εργασίας. Αντίθετα, φάνηκε ότι το δείγμα είναι ικανοποιημένο σε σχέση με το αντικείμενο της εργασίας του καθώς και με ότι αφορά τη συνεργασία και την επικοινωνία με τους συναδέλφους του. Παράλληλα, προέκυψε μέτριο έως υψηλό επίπεδο της οργανωσιακής αφοσίωσης των Διευθυντών των σχολικών μονάδων, οι οποίοι υιοθετούν πρακτικές που ανήκουν στο μετασχηματιστικό είδος σχολικής ηγεσίας. Επιπλέον, βρέθηκαν σημαντικές στατιστικές διαφορές μεταξύ Διευθυντών που υπηρετούν σε αυτή τη θέση λιγότερο από 10 χρόνια και σε αυτούς που υπηρετούν ως Διευθυντές περισσότερο από 10 έτη αναφορικά και με τις τρεις υπό διερεύνηση μεταβλητές. Ειδικότερα, βρέθηκε ότι οι πιο έμπειροι Διευθυντές τείνουν να υιοθετούν σε μεγαλύτερο βαθμό πρακτικές που εντάσσονται στο μετασχηματιστικό είδος ηγεσίας, συγκριτικά με τους λιγότερο έμπειρους. Επίσης, οι ίδιοι παρουσιάζουν υψηλότερο επίπεδο επαγγελματικής ικανοποίησης - με εξαίρεση τις προοπτικές επαγγελματικής εξέλιξης - και οργανωσιακής αφοσίωσης. Τα συμπεράσματα της έρευνας αναδεικνύουν ότι η επαγγελματική ικανοποίηση και η οργανωσιακή αφοσίωση συσχετίζονται με παραμέτρους του μετασχηματιστικού στυλ ηγεσίας και ειδικότερα με αυτές που αναφέρονται στην αξιοποίηση και ανάπτυξη του ανθρώπινου δυναμικού και την ανάπτυξη τη ςεκπαιδευτικής στοχοθεσίας και των εκπαιδευτικών προτεραιοτήτων του σχολικού οργανισμού.
The relationship between EQ (Emotional Intelligence Quotient) and leadership effectiveness in business management of pharmaceutical companies
Authors: Κασάπη Ζαφειρία
Published: September 2021

H συγκεκριμένη έρευνα έχει ως σκοπό τη διαχείριση ενός θεωρητικού μοντέλου επικοινωνίας το οποίο περιλαμβάνει ως πληθυσμό –στόχο τα μεσαία και ανώτερα διευθυντικά στελέχη φαρμακευτικών επιχειρήσεων ώστε να διεξάγουμε και να επεξεργαστούμε τα παρακάτω δεδομένα: Την αναγνώριση και τη διαχείριση του παράγοντα της συναισθηματικής νοημοσύνης μεταξύ των συμμετεχόντων της μελέτης ο οποίος περιλαμβάνει την αυτογνωσία, την αυτο-διαχείριση, τη διαχείριση του κοινωνικού συνόλου καθώς και τη γνώση αυτού. Την αναγνώριση και τη διαχείριση των χαρακτηριστικών της συναισθηματικής νοημοσύνης τα οποία,σε μεγαλύτερο βαθμό,εκφράζουν τις ικανότητες επικοινωνίας και την αποτελεσματικότητα της ηγεσίας μεταξύ των δύο φύλων, ανδρών και γυναικών. Την αναγνώριση και τη διαχείριση των χαρακτηριστικών της συναισθηματικής νοημοσύνης τα οποία,σε μεγαλύτερο βαθμό,εκφράζουν τις ικανότητες επικοινωνίας και την αποτελεσματικότητα της ηγεσίας μεταξύ των διαφόρων ηλικιακών ομάδων. Την αξιολόγηση των χαρακτηριστικών της συναισθηματικής νοημοσύνης τα οποία ,σε μεγαλύτερο βαθμό, εκφράζουν τη βελτίωση της διαδικασίας λήψης αποφάσεων μεταξύ των στελεχών με διαφορετική οικογενειακή κατάσταση. Την αξιολόγηση των χαρακτηριστικών της συναισθηματικής νοημοσύνης τα οποία , σε μεγαλύτερο βαθμό, εκφράζουν τη βελτίωση της διαδικασίας λήψης αποφάσεων μεταξύ των στελεχών με διαφορετικό μορφωτικό επίπεδο. Πρακτικά, ο σκοπός της παρούσας μελέτης οδηγεί στο προαναφερόμενο θεωρητικό μοντέλο επικοινωνίας το οποίο ενσωματώνει την αναγκαιότητα της ύπαρξης και χρήσης όλων των χαρακτηριστικών της ΣΝ στη φαρμακοβιομηχανία ως σημαντικούς παράγοντες για την αποτελεσματικότητα της ηγεσίας, τη διαδικασία λήψης αποφάσεων καθώς και την απώτερη κινητοποίηση των υφισταμένων η οποία παίζει τον πιο σημαντικό ρόλο στην επίτευξη των εταιρικών στόχων. Για όλους τους παραπάνω λόγους, ένα εξειδικευμένο ερωτηματολόγιο, αφού προσαρμόστηκε στην ελληνική πραγματικότητα, μοιράστηκε σε ένα δείγμα 250 στελεχών φαρμακευτικών εταιρειών με σκοπό να λειτουργήσει ως πυξίδα για τη διεξαγωγή των σχετικών συμπερασμάτων που αφορούν στη σπουδαιότητα της ΣΝ στις Ελληνικές Φαρμακευτικές Επιχειρήσεις. Εξετάζοντας τις ληφθείσες απαντήσεις των παραπάνω στελεχών από άλλη σκοπιά, θα μπορούσαμε παράλληλα να οδηγηθούμε στην αξιολόγηση της βαρύτητας της ΣΝ στο πλαίσιο της επικοινωνίας με τα άλλα μέλη μιας εταιρικής ομάδας και των υφισταμένους αυτών. Η συγκεκριμένη έρευνα πιστεύουμε ότι αποτελεί ένα επιπρόσθετο διαθέσιμο εργαλείο για τα διοικητικά στελέχη των Φαρμακευτικών Επιχειρήσεων καθώς εστιάζει στη χρησιμότητα και την εφαρμογή της συναισθηματικής νοημοσύνης στο μοντέλο επικοινωνίας της αποτελεσματικότητας της ηγεσίας και της διαδικασίας λήψης αποφάσεων οι οποίες είναι άρρηκτα συνδεδεμένες με την παραγωγικότητα και τη γενικότερη επαγγελματική επιτυχία.
Πληροφοριακά συστήματα για την υποστήριξη λήψης επιχειρηματικών αποφάσεων στον τουρισμό
Authors: Σκότης Απόστολος
Published: September 2021

Η εξέλιξη της Τεχνολογίας Πληροφοριών και Επικοινωνιών και η αναβάθμιση του ρόλου των πελατών από απλούς δέκτες σε ενεργούς δημιουργούς ροών γνώσης απαιτεί από τον Τουριστικό Κλάδο, ως βιομηχανία εντάσεως πληροφορίας, την προσαρμογή στις ειδικές συνθήκες που συνεπάγεται ο ταχέως αυξανόμενος όγκος μεγάλων δεδομένων στο διαδίκτυο. Η κοινή παραδοχή ότι το μεγαλύτερο ποσοστό των δεδομένων αυτών είναι σε αδόμητη μορφή απαιτεί την υιοθέτηση νέων εργαλείων και μεθοδολογιών διαχείρισης και ανάλυσης αυτού του περιεχομένου σε μεγάλη κλίμακα. Οι καταγραφές των ταξιδιωτικών εμπειριών στις τουριστικές κοινότητες του διαδικτύου αποτελούν μια πολύτιμη, σε μεγάλο βαθμό αναξιοποίητη, πηγή πελατειακής γνώσης που παράγεται με αυθόρμητο και μη παρεμβατικό τρόπο. Η παρούσα διατριβή αντλεί με αυτοματοποιημένη μέθοδο ένα σύνολο πλέον των 17.000 ταξιδιωτικών κριτικών από την διαδικτυακή κοινότητα Tripadvisor που εκτός από τα κείμενα συμπεριλαμβάνουν δεδομένα βαθμολογήσεων καθώς και δημογραφικών και εμπειρικών χαρακτηριστικών των χρηστών. Οι κριτικές αφορούν τρία ιστορικά κέντρα μεγάλων πόλεων που αποτελούν διακριτά τμήματα των προορισμών με παρόμοια χαρακτηριστικά και συγκεκριμένα το Barri Gotic της Βαρκελώνης, την Πλάκα της Αθήνας και το Trastevere της Ρώμης. Ο σκοπός της παρούσας διδακτορικής διατριβής είναι η ανάπτυξη μιας μικτής μεθοδολογικής προσέγγισης για την ανάλυση του αδόμητου περιεχομένου των κριτικών με συνδυασμό αυτοματοποιημένων τεχνικών εξόρυξης και ανάλυσης κειμένου και ποιοτικής εννοιολογικής κατηγοριοποίησης για την αποτύπωση των σημαντικότερων στοιχείων της τουριστικής εμπειρίας στις τρεις προαναφερόμενες τοποθεσίες. Στο πλαίσιο αυτό διερευνώνται, μέσω διμεταβλητών αναλύσεων αλλά και ανάπτυξης δύο πολυμεταβλητών υποδειγμάτων λογιστικής παλινδρόμησης, οι κατηγορίες εννοιών των κειμένων που παρουσιάζουν την μεγαλύτερη συνάφεια με την μεταβλητή της βαθμολογίας των κριτικών, καθώς και η επιρροή των διαφορετικών χαρακτηριστικών χρήστη τόσο σχετικά με τις βαθμολογήσεις όσο και με τα στοιχεία της τουριστικής εμπειρίας. Τα αποτελέσματα περιλαμβάνουν την ανάδειξη των ομαδοποιήσεων εννοιών με συναισθηματικά στοιχεία υψηλής θετικότητας και έντασης καθώς και το ιστορικό βαθμολογήσεων χρήστη ως δύο παράγοντες που συνδέονται στενά με τις διακυμάνσεις της βαθμολογίας. Σε δεύτερο στάδιο, εξετάζεται κατά πόσο το συγκεκριμένο σχήμα ανάλυσης μπορεί να αναδείξει τα μοναδικά ανά προορισμό γνωρίσματα της τουριστικής εμπειρίας, με συγκριτική ανάλυση των τριών προορισμών μέσω διμεταβλητών αναλύσεων καθώς και χρήσης Σημασιολογικών Δικτύων Συνεμφάνισης. Η προσέγγιση επιτυγχάνει να αποτυπώσει με σημαντική λεπτομέρεια τις κυριότερες διαφορές και τις ομαδοποιήσεις των εννοιολογικών κατηγοριών τουριστικής εμπειρίας για κάθε προορισμό.
Optical and geometrical properties of clouds and aerosols using ground-based and satellite remote sensing techniques
Authors: Βουδούρη Καλλιόπη-Άρτεμις
Published: September 2021

Αντικείμενο της διατριβής αυτής είναι η μελέτη των γεωμετρικών και οπτικών ιδιοτήτων των νεφών και των αιωρούμενων σωματιδίων μέσα από επίγειες και δορυφορικές μετρήσεις με τη μέθοδο τηλεπισκόπησης lidar. Στα πλαίσια του διδακτορικού αναπτύχθηκε αλγόριθμος εντοπισμού των στρωμάτων των νεφών από το λαμβανόμενο σήμα του συστήματος lidar και πιστοποιήθηκε εντός του ευρωπαικού δικτύου EARLINET. Ο εντοπισμός του νέφους πραγματοποιήθηκε χρησιμοποιώντας μαθηματικές μεθόδους επεξεργασίας του σήματος. Τα ερευνητικά ερωτήματα/υποθέσεις εργασίας που διερευνήθηκαν και απαντήθηκαν κατά τη διάρκεια εκπόνησης της παρούσας διδακτορικής διατριβής αφορούν στα εξής: (α)Σύγκριση δύο αλγορίθμων επεξεργασίας του οπισθοσκεδαζόμενου σήματος του συστήματος lidar, του αλγορίθμου του εργαστηρίου της Ατμόσφαιρας του Αριστοτελείου Πανεπιστημίου Θεσσαλονίκης και του ευρωπαϊκού αλγόριθμου Single Calculus Chain (SCC), (β) Η εφαρμογή, σύγκριση και βελτίωση δύο διαφορετικών μεθόδων αυτοματοποιημένης ταξινόμησης αιωρούμενων σωματιδίων που αναπτύχθηκαν εντός του ευρωπαικού δικτύου EARLINET. Η κατηγοριοποίηση των στρωματώσεων των σωματιδίων βασίζεται στις οπτικές τους ιδιότητες από δεδομένα μετρήσεων που πραγματοποιήθηκαν με τη διάταξη Raman-Lidar του Εργαστηρίου Φυσικής της Ατμόσφαιρας του Αριστοτελείου Πανεπιστημίου στη Θεσσαλονίκη και (γ) Oι μακροχρόνιες μεταβολές των ιδιοτήτων των νεφών από τα δεδομένα του φορητού Lidar του FMI (Finnish Meteorological Institute) για περιοχές της Φιλανδίας (Kuopio), Ν. Αφρικής (Elandsfontein) και της Ινδίας (Gual Pahari) για παρατηρήσεις 6 χρόνων. Η επεξεργασία των μετρήσεων εστιάστηκε στην αναζήτηση εποχιακών εξαρτήσεων των χαρακτηριστικών των νεφών και στη μελέτη της συχνότητας εμφάνισής τους.
Συνέχειες και ασυνέχειες στη χρήση των πήλινων σφραγισμάτων στον ελλαδικό χώρο από την εποχή του χαλκού έως το τέλος της κλασικής αρχαιότητας
Authors: Μακρυπόδη Σταματούλα
Published: September 2021

Χρήση πήλινων σφραγισμάτων τεκμηριώνεται στον Ελλαδικό χώρο καθ΄όλη της διάρκεια της Εποχής του Χαλκού με εξαίρεση τη Μέση Εποχή του Χαλκού στην Ηπειρωτική Ελλάδα. Μετά την κατάρρευση των μυκηναϊκών ανακτόρων η πρακτική της σφράγισης εξαφανίζεται. Αν και οι γραπτές πηγές της κλασικής αρχαιότητας επιβεβαιώνουν τη χρήση σφραγίδων, τα υλικά κατάλοιπα περιορίζονται κυρίως σε ενσφράγιστα αγγεία και κεράμους, αντικείμενα που εξαιρούνται από την παρούσα μελέτη. Πήλινα σύμβολα προέρχονται κυρίως από την Αθήνα του τέλους του 4ου και των αρχών του 3ου αι. π.Χ., ενώ μεγάλα σύνολα σφραγισμάτων στον Ελλαδικό χώρο προέρχονται από αρχεία σφραγισμένων εγγράφων γραμμένων σε πάπυρο και χρονολογούνται κυρίως στους ελληνιστικούς χρόνους. Στόχος της μελέτης είναι η παρακολούθηση της σφραγιστικής πρακτικής σε γεωγραφικό και χρονολογικό πλαίσιο, καθώς και ο εντοπισμός ομοιοτήτων και διαφορών διαχρονικά. Η παρουσίαση των δεδομένων πραγματοποιείται σε δύο μέρη. Το πρώτο αφορά στα πήλινα σφραγίσματα της Εποχής του Χαλκού και το δεύτερο εκείνα των Ιστορικών Χρόνων. Μεγάλη σημασία δίδεται στην κατηγοριοποίηση των σχημάτων/ειδών των πήλινων σφραγισμάτων και την καθιέρωση ελληνικής ορολογίας. Η μελέτη των σφραγισμάτων συνδυάζεται με τη μελέτη των συνευρημάτων τους, το είδος των αρχιτεκτονημάτων στα οποία βρέθηκαν, καθώς και την ακριβή θέση τους μέσα σε αυτά. Παρά τις προαναφερθείσες χρονικές περιόδους, κατά τις οποίες δεν τεκμηριώνεται σφράγιση μέσω υλικών καταλοίπων, η μελέτη κατέδειξε περισσότερες ομοιότητες παρά διαφορές ως προς τη χρήση των πήλινων σφραγισμάτων στον ελλαδικό χώρο. Τόσο κατά την Εποχή του Χαλκού, όσο και κατά τους Ιστορικούς Χρόνους πήλινα σφραγίσματα εντοπίζονται σε περιοχές εισόδων κτηρίων, σε εισόδους οικοδομικών συγκροτημάτων, σε πύλες τειχών πόλεων. Η εύρεση πήλινων σφραγισμάτων συσχετίζεται συχνά με χώρους τελετουργικού χαρακτήρα στο πλαίσιο μεγάλων συναθροίσεων. Σφραγιστικές πρακτικές που αφορούν τη χρήση σφραγίδων με παρόμοια μοτίβα και μικρές παραλλαγές τεκμηριώνουν κοινές συνήθειες κατά την Εποχή του Χαλκού και τους Ιστορικούς Χρόνους.
Πολιτικός επίτροπος - πολιτικός καθοδηγητής
Authors: Τόλια Φιλομένη
Published: September 2021

Η παρούσα μελέτη διερευνά το θέμα του στρατιωτικού πολιτικού καθοδηγητή (Πολιτικός Επίτροπος) στον Δημοκρατικό Στρατό Ελλάδας (ΔΣΕ) κυρίως μέσα από πρωτογενές αρχειακό υλικό. Στον ελληνικό κατοχικό χώρο ο πολιτικός στρατιωτικός καθοδηγητής εγκαινιάζεται στον στρατιωτικό σχηματισμό (ΕΛΑΣ) του Εθνικού Απελευθερωτικού Μετώπου (ΕΑΜ). Στο πρωταρχικό τριαδικό σύστημα διοίκησης του ΕΛΑΣ το ρόλο του πολιτικού καθοδηγητή επωμίζεται ο αντιπρόσωπος του ΕΑΜ (που συχνά προσφωνούνταν ως επίτροπος) και ο Καπετάνιος. Με την ίδρυση της Πολιτικής Επιτροπής Εθνικής Απελευθέρωσης (ΠΕΕΑ) τον Μάρτη του 1944 ο αντιπρόσωπος του ΕΑΜ καταργείται και προκρίνεται δυαδικό διοικητικό σύστημα. Στον ΔΣΕ η θέση του Πολιτικού Επιτρόπου (ΠΕ) καθιερώθηκε σ’ όλη τη Διοικητική Ιεραρχία από το Γενικό Αρχηγείο μέχρι και τη Διμοιρία.Καθώς στο ΚΚΕ οφείλεται η κυοφορία, γέννηση, στελέχωση και η οργάνωση του ΕΛΑΣ και του ΔΣΕ εξ’ ορισμού γεννάται και απαντάται το ερώτημα σχετικά με τις συντελούμενες κοινωνικές και πολιτικές διεργασίες, τους μηχανισμούς που προηγήθηκαν της ένοπλης δράσης και βρίσκονταν σε συνεχή αλληλεπίδραση με αυτή. Επίσης αντιμετωπίζοντας τον στρατιωτικό πολιτικό καθοδηγητή ως συστατικό τμήμα του συλλογικού υποκειμένου (ΚΚΕ) αναζητήθηκε η απάντηση του ερωτήματος σχετικά με τον τρόπο και τις μεθόδους δημιουργίας και ανάδειξης αρχηγετών. Στην έρευνα αναλύονται οι σκοπιμότητες της πρόταξης του θεσμού στρατιωτικού καθοδηγητή με τις δυσκολίες σχηματοποίησης, οργάνωσης και λειτουργίας ενός λαϊκού-επαναστατικού στρατεύματος χωρίς την υποστήριξη της κρατικής διοίκησης και υπηρεσιών. Επίσης, η μελέτη περιέχει τις πολυποίκιλες και νευραλγικές αρμοδιότητες των ΠΕ σε κομβικούς τομείς: πολιτικό, μαχητικό, οργανωτικό, εκπαιδευτικό, διαφωτιστικό – προπαγανδιστικό, επιμελητείας. Επιπρόσθετα διερευνήθηκε το φαινόμενο της μαζικής γυναικείας συμμετοχής στον ΔΣΕ και η τεράστια στρατιά γυναικείου στρατιωτικού - διοικητικού προσωπικού που δημιουργήθηκε.
Topological models, computer science semantics and applications of logic in AI
Authors: Κιουβρέκης Ιωάννης
Published: September 2021

Αυτή η διδακτορική διατριβή είναι ένα έργο έρευνας σε ένα ευρύ φάσμα διαφορετικών πεδίων με τη συμβολική λογική να χρησιμεύει ως σημείο εκκίνησης. Ξεκινάμε αυτήν την εισαγωγή με αντίστροφη σειρά, έτσι ώστε η διεπιστημονική φύση της διατριβής να γίνει σαφέστερη. Το τρίτο και τελευταίο μέρος της διατριβής ασχολείται με την επεξηγηματική τεχνητή νοημοσύνη (XAI). Συγκεκριμένα, ασχολείται με τη συμβολική τεχνητή νοημοσύνη. Δημιουργήσαμε μια πρώιμη μορφή ενός πληροφοριακού συστήματος που θα μπορούσε να παράγει εξηγήσεις στο πλαίσιο ελέγχων υπόθεσης. Ενώ το μοντέλο μας θα μπορούσε να εφαρμοστεί κυρίως σε κλασικούς αλγόριθμους τεχνητής νοημοσύνης, επιλέξαμε να πραγματοποιήσουμε την απόδειξη της ιδέας μας στον τομέα των ελέγχων υπόθεσης, καθώς οι έλεγχοι υπόθεσης είναι οι πιο συχνά εφαρμοζόμενες στατιστικές μέθοδοι στην ιατρική έρευνα. Επομένως, είναι πολύ χρήσιμο για την ελαχιστοποίηση των σφαλμάτων στην ερμηνεία των στατιστικών αποτελεσμάτων και τη βελτίωση των τρόπων ερμηνείας αυτών των αποτελεσμάτων. Το πρώτο μέρος αυτής της διατριβής ασχολείται με την τοπολογική σημασιολογία. Εξετάζουμε πώς θα μπορούσαμε να επεκτείνουμε τις δυνατότητες έκφρασης των ήδη υπαρχόντων λογικών συστημάτων επεκτείνοντας συντακτικά κάθε λογικό σύστημα και, επιπλέον, δημιουργώντας νέα σημασιολογία χρησιμοποιώντας σημασιολογικές τοπολογίες. Τέλος, το δεύτερο μέρος της διατριβής ασχολείται με την έννοια των γενικών κατασκευών, ένα εργαλείο μαθηματικής λογικής που παρέχει τόσο συντακτικές όσο και σημασιολογικές κατασκευές.
Οικογενειακοί ρόλοι και αξίες ανδρών και γυναικών στη σύγχρονη ελληνική οικογένεια
Authors: Πουλιάνου Σαβέλα
Published: September 2021

Ο όρος «οικογένεια» μελετάται ήδη από τις αρχές του περασμένου αιώνα από πλήθος ερευνητών και πολλών επιστημονικών πεδίων. Σκοπός της παρούσας διατριβής είναι η μελέτη των αντιλήψεων των ανδρών και των γυναικών στη σύγχρονη ελληνική οικογένεια μέσα από τους ρόλους και τις αξίες που φέρουν τα μέλη της σε αυτή. Επιμέρους ερευνητικοί στόχοι είναι η διερεύνηση του κατά πόσο οι οικογενειακοί ρόλοι του πατέρα, της μητέρας, του παππού και της γιαγιάς συνδέονται με τη γεωγραφική εγγύτητα των μελών της οικογένειας όπως επίσης κατά πόσο σχετίζονται οι οικογενειακοί ρόλοι των μελών με τις οικογενειακές αξίες. Το δείγμα της έρευνάς μας αποτελείται από 666 γονείς παιδιών προσχολικής ηλικίας 23-57 ετών, από όλα τα γεωγραφικά διαμερίσματα της Ελλάδας. Οι άνδρες είναι το 28,08% (n=187) με μέσο όρο ηλικίας 40 ετών (SD=6,23) και οι γυναίκες είναι το 71,62% (n=479) με μέσο όρο ηλικίας 36,39 ετών (SD=5,38). Τα ερευνητικά εργαλεία που χρησιμοποιήθηκαν είναι το Ερωτηματολόγιο Γεωγραφικής εγγύτητας (Georgas et al. 2001), το οποίο μελετά τους συναισθηματικούς δεσμούς και την απόσταση μεταξύ των μελών της πυρηνικής και της ευρύτερης οικογένειας, το Ερωτηματολόγιο Οικογενειακών Ρόλων/FamilyRoles Scale (Georgas, Giotsa, Mylonas & Bafiti, 2006) που αποτελείται από 22 προτάσεις-δηλώσεις και διερευνά τις αντιλήψεις των ερωτώμενων για τους οικογενειακούς ρόλους και λειτουργίες των μελών μέσα στην οικογένεια και το Ερωτηματολόγιο Οικογενειακών Αξιών/Family Values Scale (Georgas, 1999) που αποτελείται από 18 προτάσεις που αφορούν οικογενειακές αξίες. Η κωδικοποίηση των απαντήσεων έγινε με τη χρήση του ερευνητικού προγράμματος στατιστικής ανάλυσης IBM SPSS Statistics (v.23). Τα αποτελέσματα της έρευνας έδειξαν στατιστικά σημαντικές διαφορές στις αντιλήψεις των συμμετεχόντων για τους ιεραρχικούς ρόλους του πατέρα και της μητέρας, ως προς το φύλο τους. Επίσης, παρατηρήθηκαν στατιστικά σημαντικές διαφορές, ως προς το φύλο των συμμετεχόντων, σχετικά με τον οικονομικό ρόλο του πατέρα, της μητέρας, του παππού και της γιαγιάς. Συμπερασματικά, από τις απαντήσεις του δείγματος παρατηρούμε ότι η μητέρα εξακολουθεί να υπερτερεί στο συναισθητικό ρόλο και στη φροντίδα των παιδιών ενώ η οικονομική συμβολή είναι και για τους δύο γονείς η ίδια. Επίσης, οι άνδρες του δείγματος αντιλαμβάνονται τον οικογενειακό ρόλο του πατέρα ως ένα μέλος της οικογένειας με πολύ σημαντική συμβολή σε όλους τους τομείς μέσα σε αυτή.
Μελέτη του πρωτεϊνικού προτύπου σε ειδικές ομάδες ασθενών με καρκίνο του μαστού
Authors: Ζωγράφου Ελένη
Published: September 2021

Σκοπός: Σκοπός της παρούσας διδακτορικής διατριβής ήταν η ανάδειξη πρωτεϊνικών βιοδεικτών στον ορό ανδρών με καρκίνο μαστού, για την καλύτερη κατανόηση της αιτιοπαθογένειας της νόσου στο ανδρικό φύλο. Πρόκειται για την πρώτη μελέτη που επικεντρώνεται στην ανεύρεση αλλαγών στα επίπεδα έκφρασης πρωτεϊνών στον ορό ανδρών με καρκίνο μαστού, ως μια ελάχιστα-επεμβατική εναλλακτική προσέγγιση της ιστοπαθολογικής ανάλυσης. Υλικά και Μέθοδοι: Δείγματα ορού από άνδρες με σποραδικό καρκίνο μαστού και υγιή άτομα, διαχωρίστηκαν με ηλεκτροφόρηση δύο διαστάσεων (2-DGE). Μετά τη σχετική ποσοτικοποίηση των πρωτεϊνικών κηλίδων που παρουσίαζαν διαφορική έκφραση μεταξύ των ομάδων μέσω πυκνομέτρησης, ακολούθησε περαιτέρω χαρακτηρισμός με MALDI-TOF-MS (Matrix-Assisted Laser Desorption Tandem TOF Mass Spectrometer). Τα αποτελέσματα επιβεβαιώθηκαν με Western blot και ELISA. Αποτελέσματα: Η σύγκριση των διαφορικά εκφραζόμενων πρωτεϊνών στους ασθενείς και στους υγιείς μάρτυρες έδειξε ότι ένας αριθμός πρωτεϊνών υπερεκφράζεται στους άνδρες με καρκίνο μαστού σε σύγκριση με τα υγιή άτομα. Πρόκειται μεταξύ άλλων για πρωτεΐνες που εμπλέκονται στη ρύθμιση του κυτταρικού κύκλου (π.χ. CDC7), στη μιτοχονδριακή λειτουργία (π.χ. ALDH2 και TFB1M), στο μεταβολισμό και τη μεταφορά των λιπιδίων ( π.χ. ΑΡΟΑ1 και ΑΡΟΕ), στην απόπτωση και στην ανοσοαπόκριση (π.χ. CD5L, CLUS, CCL14 και STAT3), στην διήθηση και στην μετάσταση (π.χ. FETUA), στη σύνθεση οιστρογόνων (CP19A) και πρωτεΐνες που συμμετέχουν σε άλλες σημαντικές βιολογικές διεργασίες (ARPC4, ΜΡ2Κ4, ENC1 και ΜΜΡ27). Συμπεράσματα: Με τη χρήση πρωτεωμικών τεχνικών, εισάγονται νέοι πιθανοί μοριακοί βιοδείκτες και ως εκ τούτου, προσφέρεται μια καινοτόμος προσέγγιση όσον αφορά την καλύτερη κατανόηση των υποκείμενων παθολογικών διεργασιών που εμπλέκονται στον ανδρικό καρκίνο του μαστού.
Η χρήση δεδομένων εναλλακτικής - αυθεντικής αξιολόγησης των μικρών παιδιών στη λήψη αποφάσεων εκπαιδευτικού σχεδιασμού στο νηπιαγωγείο
Authors: Πέκης Αναστάσιος
Published: September 2021

Οι νέες παιδαγωγικές αντιλήψεις και οι σύγχρονες θεωρίες μάθησης δίνουν ιδιαίτερη βαρύτητα στη χρήση νέων τρόπων και μεθόδων αξιολόγησης των παιδιών στο πεδίο της προσχολικής εκπαίδευσης, εστιάζοντας το ενδιαφέρον τους στη διαμόρφωση και υιοθέτηση ενός πλαισίου «αυθεντικής αξιολόγησης». Μέσα σε αυτό το πλαίσιο, σκοπός της παρούσας διδακτορικής διατριβής είναι η μελέτη της εφαρμογής ενός εργαλείου αυθεντικής αξιολόγησης σε παιδιά προσχολικής ηλικίας, το οποίο συνάδει με τις εναλλακτικές μορφές αξιολόγησης, η διερεύνηση του τρόπου σύνδεσης των δεδομένων αξιολόγησης, που προκύπτουν από τη χρήση του, στον εκπαιδευτικό σχεδιασμό αλλά και η αποτύπωση των απόψεων, των στάσεων και της ευρύτερης ανταπόκρισης των γονέων στη διαδικασία της αξιολόγησης των παιδιών προσχολικής ηλικίας. Η συγκεκριμένη έρευνα, μέσα από την ποιοτική μεθοδολογία, αξιοποιεί την έρευνα δράσης και τη μελέτη περίπτωσης, ως κατάλληλες για το σκοπό και τους στόχους της ερευνητικές μεθόδους. Η έρευνα διήρκεσε ένα χρόνο ενώ τα ερευνητικά εργαλεία της αποτέλεσαν το εργαλείο αξιολόγησης Work Sampling System, οι ημιδομημένες συνεντεύξεις που πραγματοποιήθηκαν με γονείς, το ερωτηματολόγιο που συμπληρώθηκε από τους γονείς, η παρατήρηση των παιδιών σε σχέση με το πλαίσιο εφαρμογής της διαδικασίας της εναλλακτικής αξιολόγησης και το ημερολόγιο του ερευνητή-εκπαιδευτικού. Η ανάλυση και η ερμηνεία των ποσοτικών και ποιοτικών δεδομένων βασίστηκε στην περιγραφική στατιστική ανάλυση και στην ανάλυση περιεχομένου. Η ανάλυση των αποτελεσμάτων έδειξε ότι η εφαρμογή της εναλλακτικής αξιολόγησης μπορεί να συμβάλει στη θετική ενίσχυση του αναστοχασμού των συμμετεχόντων εκπαιδευτικών, λειτουργώντας ως ένας υποστηρικτικός μηχανισμός ανατροφοδότησης της εκπαιδευτικής διαδικασίας. Ειδικότερα, διαπιστώθηκε ότι η αξιοποίηση των δεδομένων μιας εναλλακτικής και αυθεντικής αξιολόγησης μπορεί να συνδράμει θετικά στη λήψη αποφάσεων εκπαιδευτικού σχεδιασμού, αποσκοπώντας στη βελτίωση της επίδοσης των παιδιών και στην αξιολόγηση της διδακτικής και μαθησιακής διαδικασίας. Παράλληλα, διαπιστώθηκε η θετική στάση των γονέων αναφορικά με την αξιολόγηση των παιδιών. Η έρευνα έδειξε πως οι γονείς αντιλαμβάνονται τη σημασία, την αξία και τη συμβολή της αξιολόγησης τόσο στην αναβάθμιση της ποιότητας του παρεχόμενου εκπαιδευτικού έργου όσο και στη μαθησιακή εξέλιξη και πρόοδο των μικρών παιδιών. Τα αποτελέσματα της παρούσας έρευνας συζητιούνται στο πλαίσιο της διασύνδεσης της χρήσης των αξιολογικών δεδομένων με τη διαδικασία λήψης αποφάσεων εκπαιδευτικού σχεδιασμού. Η αξία της έρευνας σχετίζεται με μια συγκεκριμένη προοπτική εφαρμογής εναλλακτικών και αυθεντικών προσεγγίσεων αξιολόγησης των μικρών παιδιών και αξιοποίησης των δεδομένων από τους εκπαιδευτικούς κατά τον εκπαιδευτικό τους σχεδιασμό, προκειμένου να βελτιωθούν επαγγελματικά, να διαφοροποιήσουν τις πρακτικές τους και να βελτιώσουν τόσο τις ακαδημαϊκές επιδόσεις των μικρών παιδιών όσο και την αποτελεσματικότητα του εκπαιδευτικού έργου που προσφέρουν.
Συστήματα συμπαραγωγής ηλεκτρισμού, θερμότητας και ψύξης σε θερμοκήπια
Authors: Ταταράκη Καλλιόπη
Published: September 2021

Κύριος στόχος της παρούσας διατριβής είναι ο έλεγχος οικονομικής βιωσιμότητας και η διερεύνηση της επίδρασης των συστημάτων συμπαραγωγής, ηλεκτρισμού, θερμότητας και ψύξης (ΣΗΘΨ) στην οικονομική απόδοση, την ενεργειακή και περιβαλλοντική συμπεριφορά σύγχρονων θερμοκηπίων. Για τον σκοπό αυτό, πραγματοποιήθηκε συστηματικός έλεγχος επενδυτικής και λειτουργικής βιωσιμότητας των εν λόγω συστημάτων, συγκριτικά με τρεις εναλλακτικούς συνδυασμούς τεχνολογιών για θέρμανση και ψύξη, επιλέγοντας το Σταθμισμένο Κόστος Παραγωγής Ηλεκτρικής Ενέργειας (ΣΚΠΗΕ, LCOE) ως δείκτη αξιολόγησης. Στο πλαίσιο του σχεδιασμού συμπαραγωγής σε θερμοκήπια, προτάθηκε ένα ολοκληρωμένο μαθηματικό μοντέλο, το οποίο περιγράφει το ημερήσιο θερμικό και ψυκτικό φορτίο της εγκατάστασης κατά τη διάρκεια του έτους, και υπολογίζει το μέγεθος του απαιτούμενου εξοπλισμού μαζί με τις ημερήσιες ενεργειακές ροές. Η οικονομική απόδοση της επένδυσης προσδιορίστηκε με τον δείκτη επιστροφής της επένδυσης (Return on Investment, ROI), η ενεργειακή συμπεριφορά του θερμοκηπίου με έναν τροποποιημένο δείκτη εξοικονόμησης πρωτογενούς ενέργειας (Modified Primary Energy Savings Ratio, MPESR), ενώ η περιβαλλοντική συμπεριφορά με τον δείκτη μείωσης εκπομπών CO2, (CO2 Savings Ratio, SRCO2). Ως κινητήρας επιλέχθηκε η μηχανή εσωτερικής καύσης (ΜΕΚ) λόγω της ευρείας χρήσης της, και η ανάλυση εφαρμόστηκε για τα δεδομένα της Ελλάδας. Ωστόσο, μπορεί να εφαρμοστεί αποτελεσματικά σε οποιαδήποτε χώρα, χρησιμοποιώντας τα κατάλληλα τεχνικά, μετεωρολογικά και οικονομικά χαρακτηριστικά. Αποδείχθηκε ότι από τις οικονομικές παραμέτρους, οι τιμές ενέργειας και οι επιδοτήσεις που δίνονται για την προώθηση της συμπαραγωγής έχουν τη μεγαλύτερη επίδραση τόσο στη βιωσιμότητα όσο και στο σχεδιασμό, ενώ από τις τεχνικές παραμέτρους, οι αποδόσεις εξοπλισμού φάνηκαν καθοριστικές στη συγκριτική αξιολόγηση με εναλλακτικά συστήματα. Η συμπαραγωγή αποδείχθηκε μία οικονομικά αποδοτική λύση για τα θερμοκήπια, που σε συνδυασμό με την ενεργητική ψύξη με ψύκτες απορρόφησης, αυξάνει την ετήσια παραγωγικότητα και τις ταμειακές ροές, παρουσιάζοντας ωστόσο σημαντικές διαφοροποιήσεις ανάμεσα σε περιοχές με διαφορετικά κλιματικά χαρακτηριστικά, και προϊόντα με διαφορετικές προδιαγραφές καλλιέργειας.
Ο πρωτοψάλτης Χρύσανθος Θεοδοσόπουλος (1920-1988)
Authors: Αποστολίδης Βασίλειος
Published: September 2021

Η μελέτη και η καταγραφή της τοπικής εκκλησιαστικής ιστορίας αποτελεί ένα σημαντικό κεφάλαιο στη σύνολη ιστορία της Ορθόδοξης Εκκλησίας, ιδίως όταν αυτή αφορά προσωπικότητες που ανάλωσαν τη ζωή τους στη διακονία της Εκκλησίας και επισφράγισαν με την παρουσία τους στο αναλόγιο τη διδασκαλία και διάδοση της ψαλτικής τέχνης. Η εργασία είναι άκρως πρωτότυπη καθώς δεν υπάρχει προηγούμενη μονογραφία ή κάτι αντίστοιχο για το εν λόγω θέμα και η οποία: Παρουσιάζει την προσωπογραφία του Χρυσάνθου Θεοδοσοπούλου, στην οποία δίνονται τα αμιγώς βιογραφικά στοιχεία. Ερευνά την ιεροψαλτική του σταδιοδρομία και γίνεται εκτενής λόγος για τη βυζαντινή χορωδία του Ιερού Ναού Αγίου Δημητρίου Θεσσαλονίκης. Διερευνά παράλληλες δραστηριότητες που σχετίζονταν με τη διάδοση της βυζαντινής μουσικής. Επίσης καταγράφονται με χρονολογική σειρά κάποιες σελίδες της ιστορίας του Σωματείου Ιεροψαλτών Θεσσαλονίκης "Άγιος Ιωάννης ο Δαμασκηνός", στις οποίες έθεσε ο Χρύσανθος την προσωπική του σφραγίδα. Σε επιλεγμένες καταγραφές του Χρυσάνθου γίνεται προσπάθεια να περιγραφεί η κίνηση που ακολουθεί η φωνή κατά την εκτέλεση των ποικιλμάτων τα οποία αναλύουν τις συνοπτικές θέσεις των χαρακτήρων. Επιπλέον γίνεται αναγωγή της ερμηνείας των συγκεκριμένων θέσεων στην ποιότητα που περιγράφει ο Χρύσανθος ο εκ Μαδύτων στο Μεγάλο του Θεωρητικό (Τεργέστη 1832), καθώς και άλλοι θεωρητικοί της Βυζαντινής Μουσικής. Σκοπός της είναι, αφ' ενός να καταγράψει συστηματικά τη ζωή και το έργο του επί τριάντα οκτώ έτη Πρωτοψάλτη του Ιερού Ναού Αγίου Δημητρίου Θεσσαλονίκης Χρύσανθου Θεοδοσόπουλου και αφ' ετέρου γίνεται μια προσπάθεια να εξιχνιαστούν και να προσεγγιστούν οι εξηγήσεις - καταγραφές ποιοτικών, ποσοτικών και χρονικών χαρακτήρων σε επιλεγμένες καταγραφές. Οι καταγραφές αυτές καλύπτουν μία χρονική περίοδο από τα μέσα του 18ου έως τον 20ο αιώνα και έχουν επηρεάσει και διαμορφώσει τους μεταγενέστερους μελοποιούς και ψάλτες.
Σχεδιασμός και αξιολόγηση ενός προγράμματος τοπιακής εκπαίδευσης για παιδιά σχολικής και προσχολικής ηλικίας
Authors: Σιαμά Ιωάννα
Published: September 2021

Η παρούσα διδακτορική διατριβή πραγματεύεται τον σχεδιασμό, την πιλοτική εφαρμογή και την αξιολόγηση ενός ολοκληρωμένου εκπαιδευτικού προγράμματος τοπιακής εκπαίδευσης για παιδιά προσχολικής και σχολικής ηλικίας, στην Ελλάδα. Το ελληνικό εκπαιδευτικό σύστημα παρουσιάζει ελλείψεις όσον αφορά την εκπαίδευση σε θέματα του τοπίου, αλλά και γενικότερα η Ελλάδα είναι μια χώρα όπου η κατάρτιση, η ευαισθητοποίηση και γενικά η συνείδηση αναφορικά με θέματα ορθολογικής διαχείρισης και προστασίας του τοπίου παρουσιάζει ανεπάρκειες. Το εκπαιδευτικό πρόγραμμα τοπιακής εκπαίδευσης, σχεδιάστηκε λαμβάνοντας υπόψη παράγοντες όπως οι ιδιαιτερότητες του ελληνικού εκπαιδευτικού συστήματος και του ελληνικού τοπίου, η σχέση των ανθρώπων στην Ελλάδα με το τοπίο, κ.α. Απευθύνεται σε τρεις ηλικιακές ομάδες: νηπιαγωγείο, πρώτη και έκτη τάξη δημοτικού σχολείου και εφαρμόστηκε σε έναν επαρκή αριθμό νηπιαγωγείων και δημοτικών σχολείων, στην πρώτη και στην έκτη τάξη, σε διάφορες περιοχές της χώρας. Οι περιοχές έρευνας επιλέχθηκαν με κριτήριο τις χώρο- κοινωνικές τους διαφοροποιήσεις (πόλη - ύπαιθρος)που αντανακλώνται στα διαφορετικού τύπου τοπία της κάθε περιοχής: αστικό, πεδινό,ορεινό και παραθαλάσσιο. Στο πλαίσιο υλοποίησης του προγράμματος, αρχικά αξιολογούμε τις συναισθηματικές, συμπεριφορικές και γνωστικές σχέσεις των παιδιών με το τοπίο μέσω ενός εμπεριστατωμένου ερωτηματολογίου. Στην συνέχεια, τα παιδιά συμμετέχουν σε μια σειρά από επιλεγμένες, διαδραστικές και βιωματικές δραστηριότητες, προκειμένου να ενημερωθούν και να ευαισθητοποιηθούν σχετικά με θέματα του τοπίου. Τέλος, αξιολογούμε την αποτελεσματικότητα και την αξιοπιστία του εκπαιδευτικού προγράμματος, μέσα από ένα ερωτηματολόγιο, το οποίο βασίζεται στο αρχικό και περιέχει κάποιες επιπλέον ερωτήσεις. Τα βασικότερα ευρήματά μας δείχνουν πως το εκπαιδευτικό πρόγραμμα είναι αποτελεσματικό, καθότι οι αντιλήψεις και οι συμπεριφορές των παιδιών σχετικά με το τοπίο εμφανίζονται διευρυμένες και πιο ολοκληρωμένες, μετά τη συμμετοχή τους στο εκπαιδευτικό πρόγραμμα. Ωστόσο, η συναισθηματική σχέση των παιδιών με το τοπίο φαίνεται να έχει παραμείνει προσκολλημένη σε ένα συμβατικό πλαίσιο προσέγγισης του τοπίου, ως μια όμορφη εικόνα ενός τόπου, που αποτελείται κυρίως από δομές και μορφές και λιγότερο από διεργασίες και λειτουργίες, αποκαλύπτοντας έτσι τις βαθιά ριζωμένες αντιλήψεις της ελληνικής κοινωνίας προς το τοπίο της. Η εφαρμογή του εκπαιδευτικού προγράμματος σε διαφορετικό δείγμα παιδιών, προϋποθέτει την προσαρμογή του περιεχομένου του, καθώς αναμένονται διαφορετικά αποτελέσματα, ανάλογα με το εκάστοτε διαφορετικό κοινωνικό – πολιτισμικό –οικονομικό – πολιτικό πλαίσιο της ζωής των παιδιών.
Προηγμένο μαθηματικό ομοίωμα πλήρους περιγραφής υδροδυναμικών και μορφοδυναμικών διεργασιών στην παράκτια ζώνη
Authors: Καραγιάννης Νικόλαος
Published: September 2021

Στην παρούσα διατριβή αναπτύσσεται ένα σύγχρονο μαθηματικό μοντέλο περιγραφής τόσο των υδροδυναμικών αλλά και μορφοδυναμικών διεργασιών στην παράκτια ζώνη, το οποίο συνίσταται στον συνδυασμό δύο επιμέρους μαθηματικών μοντέλων. Το πρώτο εξ’αυτών, είναι RANS υδροδυναμικό μοντέλο, αναπτύσσεται στην πλατφόρμα της εργαλειοθήκης OpenFOAM και αποδίδει με λεπτομέρεια την υδροδυναμική κατάσταση των περιοχών μελέτης. Το δεύτερο, μορφοδυναμικό μοντέλο, αποδίδει τη νέα μορφολογία πυθμένα υπό συγκεκριμένο υδροδυναμικό πεδίο, όπως αυτό προκύπτει από την εκτέλεση του υδροδυναμικού μοντέλου. H μέθοδος που εφαρμόζεται στην παρούσα διατριβή επομένως είναι επαναληπτική, με την έννοια της συνεχούς εναλλάξ εκτελεστικής διαδικασίας των δύο μοντέλων, μέχρι την επίτευξη του μορφολογικού κάθετου στην ακτή προφίλ ισορροπίας. Δηλαδή, εκτελείται αρχικά το υδροδυναμικό μοντέλο με βάση την αρχική μορφολογία πυθμένα/ακτής υπό δεδομένες κυματικές συνθήκες, και αποδίδει το επικρατούν υδροδυναμικό πεδίο για τη συγκεκριμένη βαθυμετρία. Τα αποτελέσματα του υδροδυναμικού μοντέλου εισάγονται πλέον ως δεδομένα στο μορφοδυναμικό μοντέλο, το οποίο πλέον με τη σειρά του εκτελείται για τον υπολογισμό της στερεομεταφοράς και εν τέλει της νέας μορφολογίας πυθμένα. Η νέα αυτή μορφολογία πυθμένα εισάγεται εκ νέου στο υδροδυναμικό μοντέλο, το οποίο εκτελείται ξανά για τη νέα μορφολογία πυθμένα και αποδίδει το νέο υδροδυναμικό πεδίο που δημιουργείται για τη νέα γεωμετρία. Τα αποτελέσματα του υδροδυναμικού μοντέλου εισάγονται στο μορφοδυναμικό μοντέλο και πάλι, το οποίο αποδίδει ανανεωμένη μορφολογία πυθμένα. Η επαναληπτική διαδικασία συνεχίζεται έως ότου η ανανεωμένη μορφολογία πυθμένα που αποδίδει το μορφοδυναμικό μοντέλο είναι σχεδόν η ίδια (με μικρή διαφοροποίηση σε όρια ανοχής) με αυτή των αμέσως προηγούμενων επαναλήψεων. Σε αυτή την περίπτωση τερματίζεται η διαδικασία αφού έχει επέλθει ισορροπία. Στην παρούσα διατριβή, το μαθηματικό μοντέλο εφαρμόστηκε επιτυχώς σε απότομες κλίσεις πυθμένα, τόσο στη ζώνη θραύσης όσο και στη ζώνη διαβροχής, καθώς επίσης και στην περίπτωση διάβρωσης μπροστά σε κατακόρυφους κυματοθραύστες αλλά και σε τεχνητά αναχώματα.
Μελέτη μοντελοποίηση και πρόβλεψη ακραίων κλιματικών παραμέτρων στη Λεκάνη της Μεσογείου
Authors: Λάζογλου Γεωργία
Published: September 2021

Τις τελευταίες δεκαετίες, τόσο η ένταση όσο και η συχνότητα των ακραίων κλιματικών επεισοδίων έχει αυξηθεί δραματικά, προκαλώντας σοβαρότατα προβλήματα σε κοινωνικό, περιβαλλοντικό και οικονομικό επίπεδο. Συνεπώς, σκοπός της παρούσας διδακτορικής διατριβής είναι η μελέτη, η μοντελοποίηση και η πρόβλεψη της συμπεριφοράς των ακραίων επεισοδίων θερμοκρασίας και βροχόπτωσης στην περιοχή της Μεσογείου. Ο σκοπός αυτός επιτυγχάνεται αρχικά με τη μελέτη διαφόρων στατιστικών κατανομών, με στόχο την εύρεση αυτής που μπορεί να περιγράψει με μεγαλύτερη ακρίβεια τη συμπεριφορά των ακραίων κλιματικών επεισοδίων. Για την τελική επιλογή τόσο της καταλληλότερης κατανομής όσο και της καταλληλότερης μεθόδου υπολογισμού των παραμέτρων της, ακολουθήθηκε μία σειρά στατιστικών ελέγχων. Τα αποτελέσματα έδειξαν ότι η GPD κατανομή είναι η καταλληλότερη για την περιγραφή τόσο των ακραίων θερμοκρασιών όσο και βροχοπτώσεων στην περιοχή μελέτης. Επιπρόσθετα, και η GEV κατανομή είναι κατάλληλη για την προσέγγιση των υψηλότερων τιμών των ακραίων, όταν οι κρίσιμες παράμετροι της υπολογίζονται με την Bayesian μέθοδο. Για τη μοντελοποίηση και την πρόβλεψη των ακραίων αναπτύχθηκε μια καινοτόμος στατιστική μέθοδος, η TIN-Copula. Η νέα μέθοδος, συνδυάζει τη θεωρίας των τριγωνικών ακανόνιστων δικτύων και των συζεύξεων. Η νέα μέθοδος παρουσιάζεται, αξιολογείται και προτείνεται για τη διόρθωση των σφαλμάτων μεροληψίας των κλιματικών μοντέλων σχετικά με την εκτίμηση των ακραίων τιμών, αλλά και για την εκτίμηση των χρονοσειρών των ακραίων θερμοκρασιών και βροχοπτώσεων σε περιοχές όπου δεν υπάρχουν διαθέσιμα δεδομένα. Σύμφωνα με την νέα μέθοδο, η περιοχή μελέτης χωρίζεται σε ακανόνιστα μη αλληλεπικαλυπτόμενα τρίγωνα, ο σχηματισμός των οποίων γίνεται με τη χρήση των διαθέσιμων σταθμών. Με τη χρήση της θεωρίας των συζεύξεων πραγματοποιείται η διόρθωση ή η εκτίμηση των ακραίων τιμών θερμοκρασίας ή βροχόπτωσης για οποιοδήποτε σημείο εμπεριέχεται στα σχηματιζόμενα τρίγωνα. Στον τελικό υπολογισμό λαμβάνεται υπόψη και η απόσταση του σημείου από τις κορυφές του εκάστοτε τριγώνου. Τα αποτελέσματα της διατριβής, αποδεικνύουν ότι η προτεινόμενη μέθοδος αποτελεί ένα ιδιαίτερα χρήσιμο εργαλείο για τη μελέτη, τη μοντελοποίηση και την πρόβλεψη των ακραίων κλιματικών επεισοδίων.